CPF จัดโครงการ “ซีพี ร้อย รักษ์โลก” เพิ่มพื้นที่สีเขียว ปกป้องโลก-สิ่งแวดล้อม
CPF จัดโครงการ "ซีพี ร้อย รักษ์โลก" ปลูกต้นไม้  10 ล้านต้น เพิ่มพื้นที่สีเขียว ร่วมดูแลสิ่งแวดล้อมและโลกอย่างยั่งยืน 
CPF จัดโครงการ "ซีพี ร้อย รักษ์โลก" ปลูกต้นไม้  10 ล้านต้น เพิ่มพื้นที่สีเขียว ร่วมดูแลสิ่งแวดล้อมและโลกอย่างยั่งยืน 
12 ต.ค. 2564

นายประสิทธิ์ บุญดวงประเสริฐ ประธานคณะผู้บริหาร  บริษัท เจริญโภคภัณฑ์อาหาร จำกัด (มหาชน) หรือ CPF นำพนักงานปลูกต้นไม้  ในโครงการ “ซีพี ร้อย รักษ์โลก”  ร่วมร้อยเรียงความดี ตามเป้าหมายของเครือเจริญโภคภัณฑ์  ปลูกต้นไม้  10 ล้านต้น  มุ่งสู่องค์กรที่ปล่อยก๊าซคาร์บอนไดออกไซด์สุทธิเป็นศูนย์ ภายใน 9 ปีข้างหน้า (ภายในปี 2573) ช่วยเพิ่มพื้นที่สีเขียว ปกป้องความหลากหลายทางชีวภาพ ร่วมดูแลสิ่งแวดล้อมและโลกอย่างยั่งยืน  สอดรับกลยุทธ์ 2030 Sustainability in Action ของซีพีเอฟ ที่ยึดกลยุทธ์ 3 เสาหลัก สู่ความยั่งยืน  คือ  อาหารมั่นคง สังคมพึ่งตน และ ดิน น้ำ ป่าคงอยู่
โดย ซีอีโอ ซีพีเอฟ กล่าวเชิญชวนเพื่อนพนักงานร่วมกันทำความดี  ปกป้องโลกและสิ่งแวดล้อม ในโครงการ ซีพี ร้อย รักษ์โลก ช่วยกันปลูกต้นไม้ให้ได้ 10 ล้านต้น ภายในปี 2573   เป็นโครงการที่มุุ่งสู่การเป็นองค์กรปล่อยคาร์บอนไดออกไซด์สุทธิเป็นศูนย์  ปลูกต้นไม้เพื่อปกป้องความหลากหลายทางชีวภาพ ลดปริมาณการปล่อยก๊าซเรือนกระจก เพื่อสังคมและประเทศที่มีสภาพแวดล้อมที่ดีอย่างยั่งยืน
นอกจากนี้ ซีพีเอฟ สร้างการมีส่วนร่วมของพนักงานขับเคลื่อนความยั่งยืนในระดับบุคคล ด้วยการลงมือทำผ่าน 2 กิจกรรม ในโครงการ ” Sustainability in Action ยั่งยืนได้ ด้วยมือเรา ” คือ กิจกรรม “กล้าจากป่า พนาในเมือง”และ ”กินเกลี้ยง เลี้ยงโลก” เพื่อร่วมลดปริมาณก๊าซเรือนกระจก โดยในส่วนของกิจกรรม “กล้าจากป่า พนาในเมือง” เปิดให้พนักงานลงทะเบียนรับกล้าไม้จากโครงการ ฯ ทั้งไม้ยืนต้น ซึ่งเป็นกลุ่มไม้ที่มีค่าทางเศรษฐกิจ  ไม้กระถาง กลุ่มไม้ดักฝุ่น PM 2.5 และไม้สมุนไพร เพื่อนำไปปลูกที่บ้าน  ขณะเดียวกันพนักงานสามารถนำกล้าไม้ของตัวเองมาปลูก และเข้าร่วมโครงการฯ มีการบันทึกข้อมูลการเติบโตของต้นไม้  เพื่อนำมาคำนวณการกักเก็บคาร์บอนต่อไป  โดยในปีนี้  กิจกรรม”กล้าจากป่า พนาในเมือง ” มีเป้าหมายปลูกต้นไม้ 20,000 ต้น และภายใน 5 ปี (ปี2564-2568) มีเป้าหมายปลูกต้นไม้100,000 ต้น
โครงการดังกล่าวเป็นอีกหนึ่งโครงการที่ซีพีเอฟ มุ่งมั่นสนับสนุนเป้าหมายของเครือซีพี สู่องค์กรที่ปล่อยคาร์บอนไดออกไซด์สุทธิเป็นศูนย์ สนับสนุนเป้าหมายการพัฒนาอย่างยั่งยืนขององค์การสหประชาชาติ  (Sustainable Development Goals :  SDGs) รับมือการเปลี่ยนแปลงสภาพภูมิอากาศ และยังเป็นการสนับสนุนเป้าหมายของรัฐบาลปลูกต้นไม้ 100 ล้านต้น ในปี 2565
ทั้งนี้  โครงการ “ซีพี ร้อย รักษ์โลก”  และ  “กล้าจากป่า พนาในเมือง” ยังช่วยสนับสนุนการส่งเสริมอาชีพ สร้างงาน สร้างรายได้สู่ชุมชน ที่ช่วยเพาะกล้าและดูแลกล้าไม้  มีส่วนร่วมลดโลกร้อนไปด้วยกัน
 